Document ID: 32002R1105

Komisijos reglamentas (EB) Nr. 1105/2002
2002 m. birželio 25 d.
iš dalies keičiantis Reglamentą (EEB) nr. 1617/93 dėl konsultacijų dėl keleivių vežimo tarifų ir laiko tarpsnių paskirstymo oro uostuose
EUROPOS BENDRIJU KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. gruodžio 14 d. Tarybos reglamentą (EEB) Nr. 3976/87 dėl Sutarties 85 straipsnio 3 dalies taikymo tam tikrų grupių susitarimams ir suderintiems veiksmams oro transporto sektoriuje [1] su paskutiniais pakeitimais, padarytais Austrijos, Suomijos ir Švedijos stojimo aktu, ypač į jo 2 straipsnį,
paskelbusi šio reglamento projektą,
pasitarusi su Oro transporto susitarimų ir dominuojančių padėčių patariamuoju komitetu,
kadangi:
(1) 1993 m. birželio 25 d. Komisijos reglamentas (EEB) Nr. 1617/93 dėl Sutarties 85 straipsnio 3 dalies taikymo tam tikrų grupių susitarimams ir suderintiems veiksmams, susijusiems su bendru tvarkaraščių planavimu ir derinimu, bendromis operacijomis, konsultacijomis dėl keleivių ir krovinių reguliariojo oro susisiekimo tarifų ir laiko tarpsnių paskirstymo oro uostuose [2], buvo iš dalies pakeistas Reglamentu (EB) Nr.1324/2001 [3] tam, kad bendrosios išimties dėl konsultacijų dėl keleivių vežimo tarifų galiojimas būtų pratęstas iki 2002 m. birželio 30 d., o bendrosios išimties dėl laiko tarpsnių paskirstymo oro uostuose ir oro uostų tvarkaraščių sudarymo galiojimas būtų pratęstas iki 2004 m. birželio 30 d.
(2) 2001 m. vasario mėnesį Komisija pradėjo konsultacijas dėl to, ar turėtų išlikti esama bendrosios išimties, taikomos konsultacijoms dėl keleivių vežimo tarifų, forma. Komisija gavo valstybių narių, oro transporto įmonių, kelionių agentūrų ir vartotojų grupių atsakymus.
(3) Daugumos respondentų nuomone, Tarptautinės oro transporto asociacijos (IATA) organizuojamos keleivių vežimo tarifų konferencijos yra naudingos vežėjų kaitai ir šios naudos greičiausiai negalėtų pakeisti jokia alternatyvi, mažiau ribojanti sistema. Nors dauguma respondentų pripažino, kad panaikinus bendrąją išimtį keleivių vežimo tarifų konferencijoms vežėjų kaitos sistema nebūtų sužlugdyta, daugelio nuomone, jei nebūtų tarifų konferencijų, vartotojai turėtų mažiau galimybių pasirinkti lanksčias oro susisiekimo paslaugų kainas, o mažesnės oro transporto įmonės turėtų mažiau galimybių siūlyti vežėjų kaitos galimybes ir dėl to joms būtų sunkiau konkuruoti. Tačiau kai kurie respondentai išreiškė nuomonę, kad šie aljansai, kurie steigiasi, bent jau ilgainiui galėtų pasiūlyti panašių produktų arba dvišalių produktų, kurių nauda būtų panaši į IATA vežėjų kaitos naudą.
(4) Šiuo metu oro transporto pramonės įmonės susiduria su tam tikrais sunkumais, todėl joms dabar būtų sunku skirti reikiamų investicijų, kad būtų sukurta alternatyvi vežėjų kaitos sistema.
(5) Todėl bendrosios išimties keleivių tarifų konferencijoms galiojimas turėtų būti pratęstas trejiems metams iki 2005 m. birželio 30 d. Siekiant palengvinti Komisijai dar kartą išnagrinėti, ar po šios datos bendrosios išimties galiojimą reikėtų dar pratęsti, bendroji išimtis papildoma dar viena prievole, reikalaujančia, kad konferencijose dalyvaujantys oro vežėjai kiekvienam IATA sezonui nuo 2002 m. rugsėjo 1 d. rinktų duomenis apie konferencijose nustatytų keleivių vežimo tarifų taikymą ir jų santykinę svarbą vežėjų kaitai. Per trejus metus turėtų būti surinkti pakankamo reprezentatyviojo laikotarpio duomenys.
(6) Reglamentu (EB) Nr. 1324/2001 bendrosios išimties laiko tarpsnių paskirstymui oro uostuose ir oro uostų tvarkaraščių sudarymui galiojimas buvo pratęstas tol, kol bus priimti siūlomi 1993 m. sausio 18 d. Tarybos reglamento (EEB) Nr. 95/93 dėl laiko tarpsnių paskirstymo Bendrijos oro uostuose bendrųjų taisyklių [4], iš dalies pakeisto Europos Parlamento ir Tarybos Reglamentu (EB) Nr. 894/2002 [5], pakeitimai. Kadangi šie pakeitimai dar nebuvo priimti, tikslinga bendrosios išimties galiojimą pratęsti tolesniems metams iki 2005 m. birželio 30 d.
(7) Atitinkamai turėtų būti iš dalies pakeistas Reglamentas (EEB) Nr. 1617/93,
PRIĖMĖ ŠĮ REGLAMENTĄ:
1 straipsnis
Reglamentas (EEB) nr. 1617/93 iš dalies keičiamas taip:
1. 4 straipsnis papildomas tokia 3 dalimi:
"3. Oro vežėjai, dalyvaujantys konsultacijose dėl keleivių vežimo tarifų, nuo 2002 m. rugsėjo 1 d. renka tokius duomenis:
a) apie konsultacijose nustatytų tarifų santykinę dalį, palyginti su visais EEE taikomais tarifais;
b) kokiu mastu konsultacijose nustatytais tarifais parduoti bilietai naudojami vežėjų kaitai;
c) kokiu mastu konsultacijose nenustatytais tarifais parduoti bilietai naudojami vežėjų kaitai.
Surinktus duomenis kas šešis mėnesius oro transporto vežėjai arba kiti subjektai jų vardu pateikia Komisijai".
2. 7 straipsnio antroji pastraipa pakeičiama taip:
"Jis taikomas iki 2005 m. birželio 30 d."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. birželio 25 d.

Labels: 8
4